2. ΠΡΟΕΔΡΙΚΟΝ ΔΙΑΤΑΓΜΑ της 16/22 Δεκ. 1925 Περί εκτελέσεως του Ν.Δ. της 20 Νοεμ. 1925 Άρθρ.1.-1.Απαγορεύεται η άσκησις του επαγγέλματος του χημικού και η αναγραφή και η χρήσις του τίτλου του χημικού εις πάντα μη κεκτημένον πτυχίον των εν άρθρ. 1 του ανωτέρω Ν.Δ/τος αναφερομένων σχολών. Σελ. 228 2.Πας χημικός, προτιθέμενος όπως ασκήση το επάγγελμα του χημικού, δέον να υποβάλη σχετικήν δήλωσιν μετ’ επισήμου αντιγράφου του πτυχίου του εις την αστυνομικήν αρχήν του τόπου εν ω προτίθεται όπως ασκήση το επάγγελμά του. Άρθρ.2.-1.Πάσα βιομηχανική επιχείρησις εκ των εν άρθρ. 2 και 3 του Ν.Δ. της 20 Νοεμ. 1925 αναφερομένων υποχρεούται όπως, εις περίπτωσιν καθ’ ην έχει προσλάβει χημικόν επιστήμονα εκ των εν άρθρ. 1 του ως άνω Ν.Δ/τος οριζομένων δια την υπεύθυνον εποπτείαν και τεχνικήν διεύθυνσιν των χημικών εργασιών αυτής, υποβάλη εντός μηνός από της ισχύος του παρόντος, σχετικήν δήλωσιν μετ’ επισήμου αντιγράφου του πτυχίου εις την αρμοδίαν αστυνομικήν αρχήν και εις το Υπουργείον Εθνικής Οικονομίας (τμήμα εργασίας). Εις την αυτήν υπάγεται υποχρέωσιν και εφ’ όσον αφορά και πάντας τους λοιπούς εις τας εργασίας αυτής χρησιμοποιουμένους χημικούς, ως και πάσαν πρόσληψιν χημικού εις το μέλλον. 2.Πάσα επιχείρησις εκ των ανωτέρω μνημονευομένων, εφ’ όσον κατά την έναρξιν της ισχύος του παρόντος δεν έχει προσλάβει χημικόν διευθυντήν των εργασιών αυτής, υποχρεούται να προβή εις την πρόσληψιν τοιούτου εντός δύο μηνών από της ενάρξεως της ισχύος του παρόντος και να υποβάλη τας ως άνω δηλώσεις εντός της αυτής προθεσμίας. Άρθρ.3.-Πάσα παράβασις των διατάξεων του παρόντος διώκεται και τιμωρείται κατά τας διατάξεις του άρθρ. 1 του νόμ. 2945 «περί τροποποιήσεως και συμπληρώσεως εργατικών τινων νόμων». Άρθρ.4.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 